De danske mestre forhandler med blandt andet hollandske og belgiske klubber om ny, international liga

Med udsigten til et forandret Champions League, hvor de største ligaer i Europa får endnu større indflydelse, har en række fodboldklubber fra mindre fodbold-nationer – heriblandt FC København – taget initiativ til nye møder om et alternativ.

Simpelthen for at holde sig i live.

Det fortæller FCK-direktør Anders Hørsholt til BT.

- Hvis ikke vi agerer nu, vil vi se de største klubber vokse sig større og stærkere, mens det vil blive stadig vanskeligere for klubber som os. Vi må derfor se på, hvilke alternative internationale muligheder der er for FCK i fremtiden. Her er det stadig for tidligt at tale om konkrete modeller, men diskussionen om ligaer på tværs af de europæiske landegrænser er et tema, vi ser på og deltager aktivt i, siger Anders Hørsholt til BT torsdag.

Det drejer sig i første omgang kun om FCK fra Danmark, mens storklubber fra Holland, Belgien, Skotland, Sverige og Norge også deltager.

Kan ikke leve med alternativet

En sådan liga vil medføre, at klubberne ikke længere kan deltage i deres respektive, nationale ligaer. Det bekræfter Hørsholt.

- Konsekvensen af denne udvikling kan i sidste ende betyde, at FCK og de øvrige europæiske klubber, der bliver en del af en ny europæisk liga, vil træde ud af deres nationale ligaer, siger han.

Baggrunden er ændringen af UEFA’s Champions League-struktur, der løber 2018-2021, hvor de største ligaer i Europa har fået endnu mere plads efter at have truet med at trække sig og danne deres egen liga.

- Det her er ikke en situation, vi har skabt, men vi er nødt til at forholde os til den, for vi kan ikke leve med det alternativ, der tegner sig. Vi skal blive ved med at udvikle os som klub og være attraktive for sponsorer, de dygtigste spillere og medarbejdere. Derfor er det en forudsætning, at vi er med på europæisk plan, siger Anders Hørsholt.

Ifølge BT’s oplysninger har Brøndby også været inviteret med til forhandlingerne men deltager ikke i skrivende stund.

Werder Bremen lurer på Augustinsson



Irriteret Holmstrøm tænder af på tv-vært

